**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Ιουλίου 2022, ημέρα Παρασκευή και ώρα 11.00΄, στην Αίθουσα «Προέδρου Αθανασίου Κωνστ. Τσαλδάρη» (223), του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου αυτής κ. Αθανασίου Καββαδά, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις» (3η συνεδρίαση).

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Κομνηνάκα Μαρία, Βιλιάρδος Βασίλειος, Χήτας Κωνσταντίνος, Λογιάδης Γεώργιος και Κουρουμπλής Παναγιώτης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Υπουργέ, κύριοι συνάδελφοι, αρχίζει η 3η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις».

Καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου. Τον λόγο έχει ο Εισηγητής της Πλειοψηφίας, ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Υπέρ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Εισηγητής της Μειοψηφίας, κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας**): Υπέρ

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Ειδικός Αγορητής του Κινήματος Αλλαγής, κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Υπέρ

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Η Ειδική Αγορήτρια του ΚΚΕ, κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Καταψηφίζουμε κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ, κ. Βιλιάρδος επιφυλάσσεται για την Ολομέλεια και ο Ειδικός Αγορητής του ΜέΡΑ25, κ. Λογιαδης ψηφίζει κατά.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Παρακαλώ.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Εκ μέρους του ΚΚΕ θα επιφυλαχθούμε να τοποθετηθούμε επί των άρθρων την Δευτέρα, γιατί σήμερα έχω μια υποχρέωση και έπρεπε να είμαι εκτός Βουλής.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Δεν θα με μιλήσετε σήμερα. Είστε κατά όμως.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ναι, καταψηφίζουμε, αλλά επί των άρθρων θα τοποθετηθούμε στην επόμενη συνεδρίαση, στη β΄ ανάγνωση.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ωραία. Το λόγο έχει ο Εισηγητής της Πλειοψηφίας, ο κ. Σάββας Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Ευχαριστώ. Πολύ συνοπτικά, γιατί και μετά την ακρόαση των εμπλεκομένων, των κυριότερων εκπροσώπων του κλάδου των τελωνειακών αντιπροσώπων και των εμπλεκομένων γενικά σε αυτό το νομοσχέδιο, νομίζω, ότι το νομοσχέδιο γίνεται αποδεκτό και από τους φορείς και φαίνεται να κινείται καθαρά προς τη σωστή κατεύθυνση, κάτι για το οποίο έχουμε συμφωνήσει και στη χθεσινή συζήτηση και με την αντιπολίτευση, αν εξαιρέσουμε μία επιφύλαξη που έβαλε όσον αφορά την επιμόρφωση ο κύριος Αλεξιάδης και έχει τεθεί και στον Υπουργό. Υπάρχει δηλαδή ένα πεδίο ευρείας διακομματικής συναίνεσης σε μία σειρά από θέματα φορολογικού και τελωνειακού ενδιαφέροντος, οι οποίες διαμορφώθηκαν επί μακρόν και μεθοδικά με μια συλλογική ομάδα εργασίας στην οποία εκπροσωπήθηκαν όλοι οι εμπλεκόμενοι φορείς και αυτό είναι το σημαντικό και το πολύ ωφέλιμο.

Όπως είπαμε και χθες, συζητάμε ουσιαστικά για παρεμβάσεις στο ισχύον νομοθετικό πλαίσιο που απηχεί το πνεύμα του εκσυγχρονισμού, της απλοποίησης και της επιτάχυνσης διαδικασιών τις οποίες υιοθετεί συστηματικά η κυβέρνηση της Νέας Δημοκρατίας. Επιχειρούμε έτσι να περιορίσουμε υφιστάμενες στρεβλώσεις, γραφειοκρατικά εμπόδια και μια σειρά παρωχημένων αναχρονιστικών ρυθμίσεων.

Στο πρώτο μέρος του νομοσχεδίου, όπως γνωρίζουμε, ενσωματώνεται στο εθνικό δίκαιο το περιεχόμενο της οδηγίας 262/2020 της Ευρωπαϊκής Ένωσης, σχετικά με την θέσπιση του γενικού καθεστώτος των ειδικών φόρων κατανάλωσης.

Στο δεύτερο μέρος του νομοσχεδίου, αναμορφώνεται το νομοθετικό πλαίσιο άσκησης της τελωνειακής αντιπροσώπευσης και του επαγγέλματος του τελωνειακού αντιπροσώπου, σύμφωνα και με το ενωσιακό τελωνειακό κώδικα.

Υπάρχει και ένα κεφάλαιο με υπόλοιπες ρυθμίσεις του τρίτου μέρους του άρθρου 47 που αφορούν την προστασία από τα φαινόμενα του λαθρεμπορίου και παρεμπορίου αλκοολούχων προϊόντων, με την πρόβλεψη για σφράγιση επιχειρήσεων και παραβατών για 10 έως 30 μέρες όταν υποπίπτουν εννοείται σε παράβαση.

Με το άρθρο 52, ανακαθορίζεται σε 6% το ποσοστό προσαύξησης κατά τα έτη 2024 και 2025, όσον αφορά το φόρο και την εισφορά πλοίων πρώτης κατηγορίας του νόμου 27/1975. Για τη ρύθμιση αυτή ακούστηκαν χθες κάποια σχόλια από την αντιπολίτευση στα οποία έδωσε την απάντηση του ο Υπουργός και τις σχετικές διευκρινίσεις, άρα, νομίζω, ότι και εδώ δεν έχουμε θέμα διαφορετικής τοποθέτησης.

Στο δεύτερο μέρος του νομοσχεδίου που αφορά τον τελωνειακό αντιπρόσωπο, καταργείται ο παρωχημένος νόμος του 718/1977 περί ακτιβιστών. Νομίζω, ότι αυτό γίνεται αντιληπτό από όλους πως και σε αυτό τον κλάδο, σε αυτόν τον τομέα υπήρχε ανάγκη εκσυγχρονισμού και προσαρμογή των διατάξεων και των σχετικών διαδικασιών με τις σύγχρονες ευρωπαϊκές διατάξεις και αυτό γίνεται σήμερα με την παρέμβαση της κυβέρνησης.

Με αυτά λοιπόν τα πολύ γενικά και λίγα και με την επισήμανση πάλι ότι το νομοσχέδιο γίνεται αποδεκτό και από τους εμπλεκόμενους φορείς και από το μεγαλύτερο ποσοστό του κοινοβουλίου, κλείνω την τοποθέτησή μου κύριε Πρόεδρε και επαναλαμβάνω ότι ψηφίζουμε το νομοσχέδιο.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Κομνηνάκα Μαρία, Βιλιάρδος Βασίλειος, Χήτας Κωνσταντίνος, Λογιάδης Γεώργιος και Κουρουμπλής Παναγιώτης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Αναστασιάδη το λόγο τώρα έχει ο Εισηγητής της Μειοψηφίας. Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Κύριε Πρόεδρε, δεν έχω να προσθέσω κάτι ουσιαστικό στα όσα έχω πει προηγουμένως και στα όσα, έχουν πει οι φορείς. Θα κάνω αναλυτική τοποθέτηση τη Δευτέρα και για οικονομία του χρόνου και γιατί θεωρώ ότι ο πολιτικός μας λόγος πρέπει να έχει ουσία και όχι, να ανταποκρίνεται απλά σε κάποια τυπική υποχρέωση.

Μια παρατήρηση μόνο για να μην θεωρηθεί, ότι δεν το άκουσα ή κατά το κοινώς λεγόμενο, να μην το αφήσω να πέσει έτσι κάτω. Μπορούμε να κάνουμε μια ανεξάρτητη συζήτηση για το τι έχει γίνει στο παρελθόν και το ποιες είναι οι ευθύνες. Δεν θέλω να ανοίξω τώρα αυτό το κεφάλαιο, διότι υπάρχει δέσμευση από την πολιτική ηγεσία και χαίρομαι γι’ αυτό ότι θα κάνουμε αναλυτική συζήτηση για το ζήτημα αυτό. Απολογισμός προγραμματισμός οπότε δεν θέλω, να ανοίξω αυτό το κεφάλαιο. Αυτό που θέλω να πω με σαφήνεια είναι ότι πάντα κάποιες προηγούμενες κυβερνήσεις έχουν κάνει κάτι καλό στον τομέα της φοροδιαφυγής, του λαθρεμπορίου και εγώ στη θέση του Αναπληρωτή Υπουργού Οικονομικών, αλλά και τώρα δεν διστάζω να πω ότι για παράδειγμα υπήρχαν επί κυβερνήσεως ΠΑΣΟΚ, για να μην νομίζει ο κ. Σκανδαλίδης, ότι μόνο κριτική κάνουμε στα όσα κακά έκανε το ΠΑΣΟΚ ως Κυβέρνηση. Λέμε και τα θετικά επί Κυβερνήσεων ΠΑΣΟΚ, υπήρχαν σημαντικές νομοθετικές πρωτοβουλίες και αργότερα και επί Κυβερνήσεως Νέας Δημοκρατίας τις οποίες, τουλάχιστον εγώ ως Αναπληρωτής Υπουργός Οικονομικών, προσπάθησα να υλοποιήσω.

Και για παράδειγμα ο θεσμός του Οικονομικού Εισαγγελέα ήταν μια πολύ σημαντική νομοθετική πρωτοβουλία. Άρα, είναι λάθος, να θεωρούμε ότι όσα έκαναν οι προηγούμενοι είναι καταστροφή και ότι από τότε που ορκίστηκε ο κ. Αλεξιάδης Αναπληρωτής Υπουργός Οικονομικών για να μη δείξω κάποιον άλλον όλα είναι τέλεια. Όμως η συζήτηση η αναλυτική όταν έρθει η ώρα να κάνουμε μια συνεδρίαση. Μια κουβέντα μόνο, για το τι πρέπει να κάνουμε γι’ αυτό το ζήτημα στο θέμα του λαθρεμπορίου και της φοροδιαφυγής. Το διατυπώνω και γραπτά σε πρόταση. Πρέπει να υπάρξει ένα Εθνικό Συμβούλιο όλων, από όλα τα κόμματα από φορείς που, να συζητάμε το τι πρόκειται να γίνει γι’ αυτό το ζήτημα. Τα έσοδα που χάνουμε είναι τεράστια. Άρα πρέπει, να υπάρχει η μεγαλύτερη πολιτική συναίνεση στο πώς θα αντιμετωπίσουμε αυτά τα ζητήματα. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Αλεξιάδη για το χρόνο. Και τον λόγο έχει ο Ειδικός Αγορητής του Κινήματος Αλλαγής ο κ. Κωνσταντίνος Σκανδαλίδης.

**ΚΩΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ισχύουν αυτά που είπα χτες κύριε Πρόεδρε, δεν θέλω να προσθέσω τίποτα.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε πολύ κ. Σκανδαλίδη. Κύριε Υπουργέ, θα πάρετε το λόγο εσείς μέχρι να έρθουν οι Ειδικοί Αγορητές, για να ψηφίσουν.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υπουργός Οικονομικών):** Ναι. Ευχαριστώ κ. Πρόεδρε. Κυρίες και κύριοι συνάδελφοι. Τοποθετήθηκα αναλυτικά επί του νομοσχεδίου χθες στη συνεδρίαση επί της αρχής του νομοσχεδίου. Μετά και τη θετική τοποθέτηση των φορέων στην προηγούμενη συνεδρίαση της Επιτροπής και τη θετική τοποθέτηση επί του νομοσχεδίου των παρόντων εισηγητών και ειδικών αγορητών. Δεν έχω να προσθέσω κάτι άλλο, ότι άλλο προκύψει στη συνέχεια της συνεδρίασης θα τοποθετηθώ αναλυτικά στην τελευταία συνεδρίαση της Επιτροπής τη Δευτέρα. Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Υπουργέ. Δεν έχει ζητήσει το λόγο κ. Αλεξιάδη, δεν μας είπε κάτι.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Μειοψηφίας):** Αν επιτρέπεται να προσθέσω κάτι σε αυτά που είπε ο κ. Αλεξιάδης, αλλά και επιβεβαίωσε και ο Υφυπουργός ο κ. Βεσυρόπουλος. Όσον αφορά τον έλεγχο και την πάταξη του λαθρεμπορίου και τη συζήτηση που επίκειται να γίνει θεωρώ, ότι αυτό είναι ένα πάρα πολύ σημαντικό θέμα και πρόβλημα για τη χώρα μας δεν αφορά Κυβερνήσεις, αλλά αφορά την κοινωνία και την ύπαρξη του κράτους. Πιστεύω ότι αυτή η συζήτηση ίσως είναι επιβεβλημένη και σας συγχαίρω κύριε Υπουργέ, που δεχθήκατε να κάνουμε αυτή τη συζήτηση, να γίνει μία συζήτηση καθαρή χωρίς πολιτική κάλυψη και στρογγύλεμα, αν θέλετε, των θεμάτων γιατί μόνον έτσι αν δούμε το πρόβλημα στη βάση του συνολικά και διακομματικά και το αντιμετωπίσουμε με αυτό τον τρόπο μόνο έτσι, νομίζω μπορούμε να αντιμετωπίσουμε το θέμα. Και το λέω αυτό και από εμπειρία. Όπως ξέρετε υπηρετούσα σε αντίστοιχη υπηρεσία έχω την εμπειρία των κυκλωμάτων του λαθρεμπορίου, των προϊόντων που είναι υποχρεωμένες σε ειδικό φόρο κατανάλωσης και νομίζω, ότι ο τρόπος αυτός που μπαίνει στο τραπέζι η συζήτηση καθαρά και ανοιχτά, χωρίς να υπάρχουν σημειώσεις και υποσημειώσεις, είναι ο καλύτερος για να αντιμετωπίσουμε στη ρίζα του το μεγάλο αυτό πρόβλημα. Έχουν γίνει συζητήσεις διαχρονικά χωρών και πολύ μεγάλες χωρίς, να έχουν να έχουνε βρει λύσεις, συζητήσεις και νομοθετήματα βέβαια. Αυτή την επισήμανση θέλω να κάνω αυτό το σχόλιο. Σας ευχαριστώ κύριε Πρόεδρε που μου επιτρέψετε να πω.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Ευχαριστούμε κύριε Αναστασιάδη. Κλείνοντας όπως, προκύπτει από τις τοποθετήσεις των μέχρι τώρα των Εισηγητών και των Ειδικών αγορητών, το σχέδιο νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις» γίνεται, δεκτό επί της αρχής κατά πλειοψηφία.

Κύριοι συνάδελφοι σε αυτό το σημείο ολοκληρώνει η συνεδρίαση της Επιτροπής μας, η 4η συνεδρίαση, η δεύτερη ανάγνωση του νομοσχεδίου είναι προγραμματισμένη για τη Δευτέρα στις 2 το μεσημέρι σε αυτή την αίθουσα.

Ευχαριστώ πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αναστασιάδης Σάββας, Βολουδάκης Μανούσος – Κωνσταντίνος, Βρούτσης Ιωάννης, Καββαδάς Αθανάσιος, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος), Μάνη – Παπαδημητρίου Άννα, Μπούγας Ιωάννης, Παπαδημητρίου Χαράλαμπος (Μπάμπης), Πασχαλίδης Ιωάννης, Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Βιλιάρδος Βασίλειος, Λογιάδης Γεώργιος και Κουρουμπλής Παναγιώτης.

Τέλος και περί ώρα 11.20΄λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**